'Kamphoer' in Pretoria op die planke | Netwerk24
Deur AJ Opperman 02 Januarie 2020 10:30
Gautengers wat nie kunstefeeste kan bywoon nie, het die kans om die bekroonde eenvroustuk Kamphoer eersdaags in Pretoria te sien.
Dit word van 29 Februarie tot 1 Maart in die Atterburyteater opgevoer, waarna dit op die US Woordfees in Stellenbosch en die KKNK in Oudtshoorn op die planke sal wees.
Dié produksie deur Theatrerocket het verlede jaar tydens die Vrystaat Kunstefees in Bloemfontein gedebuteer en het later die Blinker-prys as die beste Suid-Afrikaanse debuutwerk gewen.
Sandra Prinsloo vertolk in Kamphoer die rol van Susan Nell wat tydens die Anglo-Boereoorlog verkrag is. Dit is gegrond op Francois Smith se gelyknamige boek oor dié ware verhaal.
Nell is in die Winburg-konsentrasiekamp verkrag en vir dood agtergelaat. Jare later kom sy weer die mense teë wat haar hierdie leed aangedoen het.
Lara Foot is die regisseur. Dit is haar eerste regie van 'n Afrikaanse toneelstuk en die eerste keer dat sy en Prinsloo saamwerk.
Foot, wat al stukke soos Tshepang: The Third Testament oor 'n baba se verkragting die lig laat sien het, hou van teater wat ingewikkelde stories vertel.
Die roman Kamphoer het in 2014 by Tafelberg verskyn.
Cecilia du Toit het die verhoogverwerking gedoen.
Smith, wat nie by die verwerking betrokke was nie, het die openingsvertoning tydens die Vrystaat Kunstefees bygewoon en die produksie as 'n kunswerk beskryf.
* Vertonings in die Atterburyteater is op 29 Februarie om 20:00 en op 1 Maart om 11:00 en 16:00.
Kaartjies kos van R200 tot R220. Bespreek by iTickets.
Dit word van 6 tot 14 Maart op die Woordfees en van 25 tot 29 Maart op die KKNK opgevoer. Vertonings wissel. Bespreek by Computicket.
Meer oor: Kknk | Vrystaat Kunstefees | Us Woordfees | Sandra Prinsloo | Atterburyteater | Kamphoer | Teater